recursal/SuperWikiNEXT-32B huggingface dataset:
**Kaan Ayhan** (s. 10. marraskuuta 1994 Gelsenkirchen, Saksa) on turkkilais-saksalainen jalkapalloilija, joka edustaa Italian Serie A:ssa pelaavaa Sassuoloa. Oikeajalkainen Ayhan voi pelata keskikentän pohjalla, topparina tai laitapakkina.

Seurajoukkueura
---------------

Ayhan edusti juniorivuosista alkaen vuoteen 2016 saakka kotikaupunkinsa Gelsenkirchenin Schalke 04:ää. Vuonna 2013 hän pelasi seuran kakkosjoukkueessa kolme ottelua. Hän debytoi Bundesliigassa lokakuussa 2013 FC Augsburgia vastaan tultuaan vaihdosta kentälle. Ensimmäisen bundesliigamaalinsa Ayhan teki toukokuussa 2014 SC Freiburgia vastaan.

Kevätkauden 2016 Ayhan pelasi lainasopimuksella Eintracht Frankfurtissa, ja kesällä 2016 hän siirtyi Fortuna Düsseldorfiin, joka vuonna 2018 nousi 2. Bundesliigasta pääsarjaan. Kolmessa seurassaan hän pelasi yhteensä 91 Bundesliigan ottelua, joissa hän teki seitsemän maalia, ja 54 ottelua 2. Bundesliigassa, mikä tuotti kaksi maalia. Schalken joukkueessa hän pelasi viisi Mestarien liigan ja neljä Eurooppa-liigan ottelua.

Kesällä 2020 Ayhan siirtyi italialaisseura Sassuoloon. Hän pelasi kaudella 2020–2021 Serie A:ssa 19 ottelua.

Maajoukkueura
-------------

Ayhanin suku on kotoisin Turkista. Hänellä oli mahdollisuus edustaa aikuisten maajoukkuetasolla joko Turkkia tai synnyinmaataan Saksaa. Ayhan on pelannut kummankin maan nuorten maajoukkueissa. Turkin alle 17-vuotiaiden maajoukkueessa hän pelasi jo 14-vuotiaana vuonna 2009. Saksaa Ayhan edusti 17- ja 18-vuotiaissa. Vuosina 2013–2015 hän pelasi Turkin alle 21-vuotiaiden maajoukkueessa.

Vuonna 2016 Ayhan pelasi ensimmäisen maaottelunsa Turkin miesten maajoukkueessa. Vuoden 2020 EM-kilpailujen karsinnoissa hän teki maalin kotiottelussa Moldovaa sekä koti- ja vierasottelussa Ranskaa vastaan. Neljännen maaottelumaalinsa hän teki toukokuussa 2021 ystävyysottelussa Azerbaidžania vastaan. Hän on pelannut kesäkuun 5. päivään 2021 mennessä 37 maaottelua, joista 27 ottelua avauskokoonpanossa.

Lähteet
-------

* Kaan Ayhan Transfermarkt-sivustolla (englanniksi)

  

Turkin joukkue – Jalkapallon EM-kilpailut 2020
1 Günok |
2 Çelik |
3 Demiral |
4 Söyüncü |
5 Yokuşlu |
6 Tufan |
7 Ünder |
8 Toköz |
9 Karaman |
10 Çalhanoğlu |
11 Yazıcı |
12 Bayındır |
13 Meraş |
14 Antalyalı |
15 Kabak |
16 Ünal |
17 B. Yılmaz |
18 R. Yılmaz |
19 Kökçü |
20 Ömür |
21 Kahveci |
22 Ayhan |
23 Çakır |
24 Aktürkoğlu |
25 Müldür |
26 Dervişoğlu |
Valmentaja Güneş

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
**Lemon Demon** on Neil Cicieregan perustama yhtye.

Historia
--------

12-vuotiaasta 16-vuotiaaseen Neil Cicierega oli kirjoittanut instrumentaalisia musiikkikappaleita nimimerkeillä **Trapezoid** ja **Deporitaz**. Vuonna 2003 hän kuitenkin päätti kirjoittaa sanoituksia ja aidommankuuloisia kappaleita. Kirjoitettuaan kappaleittaan ja mietittyään suuntaamustaan jonkin aikaa, hän päätti nimetä yhtyeensä Lemon Demoniksi. Samana vuonna hän julkaisi kaksi ensimmäistä albumiaan.

Vuonna 2004, Neil onnistui hankkimaan naapurinsa ja lapsuuden ystävänsä Alora Lanzillotan (joka on tehnyt Neilin kanssa mm. *Potter Puppet Palseja*) basistiksi. Hänen taitojensa ja Neilin koskettimien (ja hänen iPodinsa rumpukomppivalikoiman) Lemon Demon oli valmis esittämään kappaleitaan livenä.

Vuoden 2005 lopulla Neil julkaisi internettiin ensimmäisen hittinsä "*The Ultimate Showdown of the Ultimate Destiny*". Kappaleen musiikkivideo on kerännyt yli 2 miljoonaa katsojaa ja kappaletta on soitettu myös radiossa.

Noin vuoden päästä Neil ja Alora ottivat yhtyeeseen Neilin lankomiehen, Charlie "Chooch Sergion kitaristiksi. Samana vuonna Lemon Demon piti ensimmäiset vuosittaiset festarinsa (tai tarkemmin sanottuna keikka/grillijuhla/bileet/yökylän) "Lemonic Demonaden", pihalla Neilin ja Aloran talojen välissä. Neil on sanonut tulleiden fanien hämmentäneen häntä.

Pitkää aikaa ei kulunut siitä, kun Lemon Demon vaihtoi iPod-rummut rumpaliin nimeltä Tony Wry. Juuri ennen seuraavia Lemonic Demonadeja, heidät kutsuttiin Michiganiin soittamaan Youmaconiin, suurille anime -festareille. Vaikka Lemon Demonilla ei ollut mitään tekemistä animen kanssa, he suostuivat.

Vuoden 2008 joulukuussa Cicierega ilmoitti Tony Wryn muuttaneen Detroitiin, ja että siksi Lemon Demon on nyt vailla rumpalia. Neil toivoo saavansa Lemon Demonille uuden rumpalin ennen seuraavia Lemonic Demonadeja.

Merkittävät keikat
------------------

* 19. 11. 2005: Plain Street Studios, Rockland, MA
* 17. 6. 2006: AwsomeFest '06: Lyndeborough, NH
* 30. 7. 2006: Lemonic Demonade '06: Kingston, MA
* 11. 11. 2006: Plain Street Studios, Rockland MA
* 21. 4. 2007: Imagination Summit! at Toquet Hall: Westport, CT
* 29. 6. 2007: Lemonic Demonade '07: Kingston, MA
* 21. 9. 2007: Imagination Summit 2! at Knights of Columbus: Kingston, MA
* 2.-3. 11. 2007: Youmacon '07: Troy, MI
* 22. 3. 2008: Wrench in the Work: Willimantic, CT
* 18. 4. 2008: Knights of Columbus Show: Kingston, MA
* 25. 4. 2008: ROFLCon '08: Cambridge, MA
* 7. 6. 2008: AwsomeFest '08: Lyndeborough, NH
* 3. 8. 2008: Lemonic Demonade '08: Kingston, MA
* 10. 9. 2008: Youmacon '08: Detroit, MI

Diskografia
-----------

### Albumit

* *Clown Circus* (2003)
* *Live From the Haunted Candle Shop* (2003)
* *Hip to the Javabean* (2004)
* *Damn Skippy* (2005)
* *Dinosaurchestra* (2006)
* *View-Monster* (2008)
* *Spirit Phone* (2016)

### EP:t

* *I Am Become Christmas* (2012)
* *Nature Tapes* (2014)

### Kokoelmat

* *Almanac 2009* (2009)
* *Live (Only Not)* (2011)

Lähteet
-------

Lemon Demonin viralliset sivut
Uikujoen yhteisön johtajan asunto. Postikortti vuodelta 1915.
**Uikujoen yhteisö** (ven. Выголе́ксинское общежи́тельство, *Vygoleksinskoje obštšežitelstvo*; Вы́говская пусты́нь, *Vygovskaja pustyn*; Дани́ловский монасты́рь, *Danilovski monastyr* ja muita nimiä) oli Ylä-Uikujoen varrella 1600–1800-luvuilla toiminut Venäjän vanhauskoisten luostariyhteisö.

Vanhauskoisuuden papitonta pomorilaissuuntausta edustanut yhteisö sai alkunsa Solovetskin luostarista paenneiden munkkien Äänisen lähellä sijaitsevan Saroozeron saareen perustamasta erakkolasta. Vuonna 1684 heihin liittyivät sunkulainen Daniil Vikulin ja poventsalainen Pjotr Prokopjev ja vuonna 1691 aatelistaustainen Andrei Denisov. Vuonna 1694 yhteisö siirtyi Uikujoen rannalle nykyiseen Danilovan kylään, jossa ennestään asui muita Solovetskin luostarin munkkeja. Vuonna 1706 perustettiin naisyhteisö Leksaan.

Denisovin ja Vikulinin johdolla Uikujoen luostariyhteisöstä muodostui yksi Venäjän vanhauskoisten henkisistä keskuksista, joka oli kuuluisa käsikirjoituksistaan sekä ikoni- ja koristetaiteestaan. Talonpoikaisväestön tukemana siitä kehittyi myös merkittävä taloudellinen voimatekijä. Yhteisön maallistuessa siitä erosi vuonna 1737 munkki Filipp, joka perusti *filippovskoje soglasie* -nimellä tunnetun äärisuuntauksen.

Viranomaiset suvaitsivat omalta taholtaan kompromisseja tehnyttä Uikujoen luostariyhteisöä vuoteen 1825 saakka, jolloin valtaan nousi vanhauskoisia vainonnut Nikolai I. Valtion ja kirkon pitkällisten sortotoimien jälkeen yhteisö hävitettiin lopullisesti 1850-luvulla.

Lähteet
-------

1. ↑  Nevalainen, Pekka; Sihvo, Hannes (toim.): *Karjala: historia, kansa, kulttuuri*, s. 89. Helsinki: Suomalaisen Kirjallisuuden Seura, 1998. ISBN 951-746-025-2.
2. ↑  *Karelija: entsiklopedija, tom 3*, s. 137. Petrozavodsk: Petropress, 2011. ISBN 978-5-8430-0127-8.
3. 1 2 3  *Karelija: entsiklopedija. Tom 1*, s. 234. Petrozavodsk: PetroPress, 2007. ISBN 978-58430-0123-0.
4. ↑  *Karelija: entsiklopedija, tom 3*, s. 209. Petrozavodsk: Petropress, 2011. ISBN 978-5-8430-0127-8.
Elmo Williams vuonna 2007.
**James Elmo Williams** (30. huhtikuuta 1913 Lone Wolf, Oklahoma – 25. marraskuuta 2015) oli yhdysvaltalainen elokuvaleikkaaja. Hän sai parhaan leikkauksen Oscar-palkinnon työstään elokuvassa *Sheriffi* (1952) ja sai uuden ehdokkuuden vuonna 1954 elokuvasta *Sukelluslaivalla maapallon ympäri*. Hän toimi lisäksi leikkaajana elokuvassa *Design for Death* (1947), joka sai parhaan dokumentin Oscarin.

Williamsin muihin leikkauksiin lukeutuu *Viikingit* (1958). Hän tuotti elokuvan *Tora! Tora! Tora!* (1970) ja toimi vuosina 1971–1974 20th Century Foxin tuotantopäällikkönä.

Williams on American Cinema Editorsin (ACE) jäsen. Hän sai vuonna 1971 ACE:n *Golden Eddie* -palkinnon, ja vuonna 1990 hänelle myönnettiin ACE:n *Career Achievement Award*. 

Williams menetti Burch-veljensä lento-onnettomuudessa vuonna 1970. Hän oli vaimonsa Lorrainen kanssa naimisissa vuodesta 1940 tämän kuolemaan (2004). Pari adoptoi kaksi tytärtä ja yhden pojan. Williamsit muuttivat Oregonin Brookingsiin vuonna 1983, ja Elmo lahjoitti kaupungille julkisen kappelin vaimonsa muistolle joulukuussa 2008. 

Williams julkaisi vuonna 2006 kirjan *Elmo Williams: A Hollywood Memoir*. Lokakuussa 2010 esitettiin hänen kirjoittamansa kaksinäytöksinen näytelmä *The Corner Pocket*, joka tarkastelee ikääntymistä humoristiselta kannalta.

Aiheesta muualla
----------------

* Elmo Williams Internet Movie Databasessa. (englanniksi)

Lähteet
-------

1. ↑   (Arkistoitu – Internet Archive)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Israel
* Yhdysvallat
* Alankomaat
* Puola

 |
|  |
| Henkilöt | 
* Deutsche Biographie
* Elonet

 |
|  |
| Muut | 
* SNAC

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Elmo Williams
Kanon Wakeshima esiintymässä vuonna 2009.
**Kanon Wakeshima** (分島 花音, s. 28. kesäkuuta 1988) on japanilainen laulaja ja sellisti.

Wakeshiman ensimmäinen single "Still Doll" julkaistiin 28. toukokuuta 2008. Kappale soi *Vampire Knight* -animesarjan loppumusiikkina. Wakeshiman toinen single "Suna no Oshiro" (suom. hiekkalinna) julkaistiin 12. marraskuuta 2008, ja sitä käytettiin sarjan toisen kauden, *Vampire Knight Guiltyn*, loppumusiikkina. Wakeshiman debyyttialbumi "Shinshoku Dolce" ilmestyi tammikuussa 2009.

Kanon Wakeshima perusti yhtyeen Kanon x Kanon yhdessä An Cafen basistin Shinya "Kanon" Sanon kanssa vuonna 2010. Heidän musiikkinsa yhdistelee klassisen- ja pop-musiikin tyylejä.

Tausta
------

Kanon Wakeshima aloitti sellon soittamisen kolmen vuoden ikäisenä musikaalisten vanhempiensa kannustamana. Kouluikäisenä Wakeshima opiskeli sellon soittamista ja esiintyi erilaisissa klassisissa kokoonpanoissa. Myöhemmin hän alkoi myös säveltää omia kappaleita, joita hän esitti laulaen ja selloa soittaen.

Wakeshima osallistui Sony Music Entertainmentin koe-esiintymiseen ja sai levytyssopimuksen Sonyn levy-yhtiöön DefStar Recodsiin. Visual kei -tähtenäkin tunnettu Mana ihastui Wakeshiman lahjakkuuteen ja ryhtyi tämän ensimmäisen singlen "Still Dollin" tuottajaksi.

Wakeshimalla on käytössään eri sello eri tilanteissa – yksi on konsertteja, yksi musiikkivideoita ja yksi nauhoittamista varten. Wakeshima on myös nimennyt sellonsa. Live-esiintymisissä hän käyttää useimmiten valkoista "Mikazuki-san" (suom. puolikuu) nimistä selloa. Punainen "Nanachie-san" (suom. viisaus) puolestaan esiintyy pääasiassa naisen musiikkivideoilla, kun taas ruskea "Yaeharu-san" (suom. monikerroksinen syksy) toimii pääasiassa harjoitus- ja nauhoitusinstrumenttina. "Yaeharu-san" on Wakeshimalle erityisen tärkeä, sillä se on ollut hänellä aina ala-asteesta asti.

Diskografia
-----------

### Albumit

* Shinshoku Dolce (2009)
* Lolitawork Libretto (2010)

### Singlet

* "Still Doll" (2008)
* "Suna no Oshiro" (2008)
* "Tōmei no Kagi" (2009)

### Musiikkivideot

* "Still Doll" (2008)
* "Suna no Oshiro" (2008)

### Kanon x Kanon singlet

* "Calendula Requiem" (2010)
* "Koi no Doutei" (2011)

Aiheesta muualla
----------------

* Kuvia tai muita tiedostoja aiheesta **Kanon Wakeshima** Wikimedia Commonsissa

* Virallinen sivusto (japaniksi, englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data

 |
|  |
| Taiteenala | 
* MusicBrainz

 |
|  |
| Muut | 
* Europeana
* IdRef

 |

 |
Sadepilviä voidaan kylvää muun muassa maasta käsin generaattoreilla ja lentokoneella.
**Sadepilvien kylväminen** on tunnetuin tapa, jolla ihminen muuttaa säätä. Pilviin kylvetään kemikaalia, tyypillisesti hopeajodidia, joka kiihdyttää sadeprosessia, ja silloin pilvi sataa aikaisemmin kuin mitä se luonnostaan sataisi.

Pilviä kylvetään siksi, että ne eivät ehtisi kasvaa suuriksi kuuropilviksi ja tuottaa rakeita, tai siksi, että voitaisiin tuottaa sadetta viljelmille, tai estää sadetta tärkeissä tapahtumissa. Tästä ovat esimerkkeinä Moskovan ja Pekingin olympialaiset. Tsernobylin ydinonnettomuuden jälkeen pilviä kylvettiin niin ettei radioaktiivinen sade osunut asutuskeskuksiin.

Kylvämistä käytetään raekuurojen estämiseen siellä, missä rakeista olisi erityistä haittaa maanviljelylle. Tyypillisiä suojattavia viljelyskasveja ovat viinirypäle ja vihannekset.

Pilviin kylvetty kemikaalipöly toimii jäätymis- ja tiivistymisytiminä. Oletetaan, että suuri määrä ytimiä tuottaa suuren määrän rakeita, jotka kilpailevat keskenään tiivistyvästä vedestä, ja samasta vesimassasta syntyy monta pientä raetta eikä pientä määrää suuria rakeita. Pienet rakeet aiheuttavat vähemmän vahinkoa, ja saattavat myös helpommin sulaa ennen kuin ne putoavat maahan asti.

Kemikaalit voidaan kylvää pilviin joko lentokoneesta pudottamalla tai rakettien avulla.

Pilvikylvön historia ulottuu 1940-luvulle kun General Electrics tiedemiehet kehittivät laboratorioissaan eri kemikaaleja kokeilemalla tavan saada pilvet satamaan. 

Vuonna 1978 arviolta 2,740,000 kilogrammaa hopeajodidia päästettiin ilmakehään Amerikan ilmassa. Tämä johti EPA terveysviranomaisen tutkimukseen miten se vaikuttaa ihmisten ja luonnon hyvinvointiin. 

Nykyaikaisissa menetelmissä on pyritty luopumaan hopeajodidin käytöstä. Rikkiä ja merivettä pidetään yhtenä vaihtoehtona.

Lähteet
-------

1. ↑  'Cloud Seeding' Not Effective at Producing Rain as Once Thought, New Research Shows *Science Daily*.  2010. Viitattu 3.6.2012.
2. ↑  Agriculture in Israel Israel Embassy.
3. ↑  Pekingin olympiastadion ei voi kastua kisojen aikana Helsingin Sanomat.
4. ↑  How we made the Chernobyl rain Daily Telegraph, UK.
5. ↑  Pocakal, D.: Influence of orography on hail characteristics in the continental part of Croatia *map.meteoswiss.ch*.  [vanhentunut linkki]
6. 1 2  Krauss & Makitov: An Overview of the Mendoza Hail Suppression Program 2000 *weathermod.com*.  Arkistoitu 9.11.2006. Viitattu 7.4.2008.
7. ↑  Chinese cloud-seed rocket launcher used to make rain *metro.co.uk*.  Arkistoitu 12.8.2012. Viitattu 3.6.2012.
8. ↑  Frequently Asked Questions (FAQs) Concerning Cloud Seeding *weathermodification.org*.  Arkistoitu 13.8.2013. Viitattu 20.8.2013.
9. ↑  POSITION STATEMENT ON THE ENVIRONMENTAL IMPACT OF USING SILVER IODIDE AS A CLOUD SEEDING AGENT *weathermodification.org*.  Arkistoitu 10.1.2017. Viitattu 20.8.2013.
10. ↑  Väitös: Harkitsematon ilmastonmuokkaus voi johtaa katastrofiin *Yle Uutiset*. Viitattu 20.2.2016.
*Hakusana "Skathi" ohjaa tänne. Skathi on myös yksi Saturnuksen kuista.*
*Skadi Hunting in the Mountains* (1901), H. L. M.
**Skadi** tai **Skade** (muinaisnorjaksi *Skaði*) on skandinaavisessa mytologiassa jotuni sekä metsästyksen ja hiihdon jumalatar. Skadi esiintyy 1200-luvulla kootuissa *Runo-Eddassa*, *Proosa-Eddassa* ja *Heimskringlassa* sekä vanhoissa skaldien runoissa.

Skadi on jotuni Tjatsen tytär. Aasajumalat tappoivat Tjatsen, koska tämä oli ryöstänyt jumalatar Idunnin. Korvauksena Tjatsen surmasta jumalat antoivat Skadin puolisoksi merenjumala Njordin. Mutta Skadi ei viihtynyt meren rannalla ja hylkäsi Njordin. Hän asuu mieluummin vuorilla, hiihtää suksilla ja metsästää eläimiä jousella. Skadilla on Odinin kanssa poika Sæming, jota pidettiin jaarlien esi-isänä. Skadi ripustaa myrkkykäärmeen vangitun Lokin kasvoille.

*Heimskringlassa* Skadi oli eronnut Njordista ja nainut sen sijaan Odinin, ja heillä oli monta lasta. Sekä Runo- että Proosa-Eddassa Skadi on vastuussa käärmeestä, joka tiputtaa myrkkyä vangitun Lokin päälle.

Skadista käytetään myös nimiä Öndurguð (muinaisnorjaa, "hiihtojumala") ja Öndurdís (muinaisnorjaa, "hiihtodís", käännetään usein neitona). Nimen Skadi etymologia on epävarma, mutta se saattaa olla sanan Skandinavia alkuperäinen muoto. Jotkin paikannimet Skandinaviassa, etenkin Ruotsissa, viittaavat Skadiin. Tutkijat ovat esittäneet teorioita mahdollisesta yhteydestä Skadin ja Ullin välillä (Ull yhdistetään myös hiihtämiseen ja esiintyy usein paikannimissä Ruotsissa), Skadin suhteesta Loki-jotuniin sekä siitä, että Skandinavia voi mahdollisesti tarkoittaa "Skadin saarta", tai että se liittyy muinaisnorjan substantiiviin "vahinko/vaurio".

Lähteet
-------

1. 1 2  Skade *Store norske leksikon*. snl.no. Viitattu 29.10.2020. (norjaksi)
2. ↑  Tjatse *Store norske leksikon*. snl.no. Viitattu 28.10.2020. (norjaksi)
**Robert "Bob" Kudelski** (s. 3. maaliskuuta 1964 Springfield, Massachusetts) on yhdysvaltalainen entinen ammattilaisjääkiekkoilija. Hän pelasi keskushyökkääjänä ja oikeana laitahyökkääjänä.

Pelaajaura
----------

Kudelski pelasi ennen ammattilaisuraansa neljän kauden ajan, vuodesta 1983 vuoteen 1987, Yalen yliopiston jääkiekkojoukkueessa Bulldogsissa. Hänet nimettiin viimeisen yliopistokautensa päätteeksi yliopistosarja ECAC:n ensimmäiseen tähdistökentälliseen.

Los Angeles Kings varasi Kudelskin vuoden 1986 NHL:n täydennysvaraustilaisuudessa. Kaudella 1987–1988, ensimmäisellä ammattilaiskaudellaan, hän edusti Kingsiä 26:ssa ja kaudella 1988–1989 14:ssä NHL-ottelussa, mutta suurimman osan näistä kausista hän pelasi farmijoukkue New Haven Nighthawksissa AHL:ssä. Vuonna 1989 Nighthawks pelasi Calder Cupin voitosta AHL:n loppuotteluissa.

Kudelski pelasi kaudesta 1989–1990 alkaen vakituisesti NHL:ssä. Joulukuussa 1992, kesken kauden 1992–1993, hän siirtyi Ottawa Senatorsiin pelaajakaupassa, jossa Senators sai hänen lisäkseen Shawn McCoshin, ja jossa Kingsiin siirtyivät Marc Fortier ja Jim Thomson. Hän pelasi urallaan myös Florida Panthersissa, jonne siirtyi tammikuussa 1994 vaihdossa Jevgeni Davydoviin, Scott Levinsiin ja kuudennen kierroksen varausvuoroon NHL:n varaustilaisuudessa 1994.

Kausi 1993–1994 on pisteiden valossa Kudelskin uran paras. Hän teki tuolla kaudella yhteensä 70 tehopistettä, ensin Senatorsissa 41 pistettä 42:ssa ottelussa ja myöhemmin Panthersissa 29 pistettä 44:ssä ottelussa. Hänet valittiin tuon kauden aikana ensimmäisen ja ainoan kerran urallaan NHL:n tähdistöotteluun. Seuraavalla kaudella, työsulun lyhentämällä kaudella 1994–1995, hänen pistetehonsa kuitenkin laskivat selvästi. Kausi 1995–1996, jolla hän pelasi myös muutaman ottelun AHL:n Carolina Monarchsissa, jäi hänen uransa viimeiseksi.

Kudelski pelasi kaudesta 1987–1988 kauteen 1995–1996 kestäneellä NHL-urallaan yhteensä 442 runkosarja- ja 22 pudotuspeliottelua. Hän teki NHL:n runkosarjassa yhteensä 241 tehopistettä, 139 maalia ja 102 syöttöpistettä, ja pudotuspeleissä kahdeksan tehopistettä, neljä maalia ja yhtä monta syöttöpistettä. Hän teki kausien 1989–1990 ja 1993–1994 välillä viidesti peräkkäin yli 20 runkosarjamaalia, enimmillään 40 maalia.

Pelaajauran jälkeen
-------------------

Kudelski on työskennellyt pelaajauransa jälkeen kiinteistöalalla. Hän on asunut muun muassa Wyomingissa ja Utahissa. Hänellä ja hänen vaimollaan Francesilla on kaksi lasta, tyttäret Jessica ja Brooke.

Lähteet
-------

1. 1 2  Bob Kudelski The Internet Hockey Databasessa (englanniksi)
2. 1 2 3 4 5 6  Bob Kudelski Legends of Hockey -sivustolla (englanniksi)
3. ↑  New Haven Reaches Calder Cup Finals.  *Los Angeles Times*, 3.5.1989. Artikkelin verkkoversio. Viitattu 9.12.2011.  (englanniksi)
4. ↑  Robert R. Kudelski *cathedralhigh.org*.  Arkistoitu 14.1.2012. Viitattu 9.12.2011. (englanniksi)

Aiheesta muualla
----------------

* Brodie, Rob: Kudelski still has home in Senators history book *senators.nhl.com*.  6.10.2011.  (englanniksi)
**Mika Piironen** (s. 17. tammikuuta 1978) on suomalainen aktiiviuransa lopettanut koripalloilija. Urallaan Suomen cupin voittanut ja SM-hopean ja -pronssin saavuttanut Piironen joutui lopettamaan kilpauransa loukkaannuttuaan erittäin vakavasti veneonnettomuudessa.

Pelaajaura
----------

Piironen pelasi kasvattajaseurassaan Joensuun Katajassa kaksi kautta miesten pääsarjassa vuosina 2001–2003, Hän saavutti Katajan-vuosinaan Suomen cupin, SM-hopean ja -pronssin.

Saavutukset
-----------

* Suomen cup 2003
* SM-hopeaa 2003
	+ SM-pronssia 2002

Onnettomuus
-----------

Piironen päätti kahden menestyskauden jälkeen panostaa kunnolla koripalloon ja keskeytti yliopisto-opintonsa. Hän harjoitteli kesällä 2003 ahkerasti, ja 23. elokuuta hän matkusti ystäviensä kanssa mökille viikonlopuksi. Illalla hän ajoi moottorivenettä vetäessään vesisuksilla kulkenutta ystäväänsä perässään. Vene törmäsi vedenalaisiin kiviin, ja sen moottori irtosi ja lensi Piirosen päähän vasemmalle puolelle. Piironen ei omien sanojensa mukaan muista törmäystä, ja hän havahtui laiturilla kaveriensa hätään ja runsaaseen verentuloon. Ambulanssi kiidätti Piirosen Pohjois-Karjalan keskussairaalaan, mistä hänet siirrettiin nopeasti Kuopion yliopistolliseen sairaalaan. Siellä hengestään taistellut Piironen leikattiin välittömästi usean tunnin kestäneellä haastavalla leikkauksella.

Moottori oli repinyt Piirosen päähän useita syviä viiltoja ja pään luita sekä aivomassaa näkyi. Piirosta pidettiin leikkauksen jälkeen koomassa neljä päivää, ja lääkärit pitivät tämän tilaa huonona. Kahden viikon jälkeen hänet siirrettin takaisin Joensuun keskussairaalaan. Piirosen oikea puoli halvaantui, ja hänen puhekykynsä katosi. Hänen vasemman silmän silmähermossaan oli reikä, joka vei silmän näkökyvyn lähes kokonaan ja joka olisi vaatinut vaikean leikkauksen. Kaksi kuukautta onnettomuuden jälkeen Piirosen puhekyky alkoi harjoituksen myötä palautua, ja hän alkoi nousta pyörätuolista. Piirosen oikea käsi on jäänyt toimimattomaksi, ja hän on käynyt kuntoutusjaksoilla. Piironen on haastatteluissa ollut kuitenkin tyytyväinen selviytymiseensä hengissä ja on uskonnollisena miehenä ollut mukana seurakuntatoiminnassa.

Lähteet
-------

* Mika Piironen (Arkistoitu – Internet Archive) baskethotel.com

### Viitteet

1. ↑  baskethotel.com
2. 1 2
3. 1 2   (Arkistoitu – Internet Archive)
**Jakob Wilhelm Hising**, aateloituna vuodesta 1784 **Hisinger** (16. lokakuuta 1767 Turku – 3. elokuuta 1843 Helsinki) oli suomalainen senaattori, todellinen valtioneuvos ja laamanni.

Hisingerin vanhemmat olivat Vaasan hovioikeuden varapresidentti Karl Hising, aateloituna vuodesta 1784 Hisinger (1738–1805) ja Anna Magdalena Bremer. Hisinger oli naimisissa 1798–1825 Augusta Eleonora Lovisa von Kothenin (k. 1825) kanssa. Heidän poikiaan olivat Turun piirin luotsimajuri, everstiluutnantti Karl Gustaf Hisinger (1800–1846), senaattori Robert Axel Hisinger (1805–1859) ja senaatin oikeusosaston esittelijäsihteeri Fredrik Adolf Hisinger (1811–1860).

Hisinger pääsi ylioppilaaksi 1782 ja suoritti Turun akatemiassa tuomarintutkinnon 1785. Hän oli Vaasan hovioikeuden kanslistina 1786–1790, oikeusrevision toimituskunnan ylimääräisenä kanslistina 1790–1793, Vaasan hovioikeuden notaarina 1793 ja oikeuskanslerin toimituskunnan kanslistina 1793–1794 sekä protokollasihteerinä 1794. Vaasan hovioikeuden asessorina hän toimi 1794–1795 ja Kyminkartanon (sittemmin Kymin) laamannikunnan laamannina 1795–1845. Hisinger oli samalla Suomen asiain komitean jäsenenä Pietarissa 1811–1812 ja hallituskonseljin (senaatin) oikeusosaston jäsenenä (senaattorina) 1812–1831. Hänestä tuli valtioneuvos 1817 ja todellinen valtioneuvos 1822.

Hisinger osallistui aatelissäädyssä Porvoon valtiopäiville 1809. Hän omisti Königstedtin kartanon Helsingin maalaiskunnassa. Vuonna 1816 rakennetun kartanon kaksikerroksisen empiretyylisen päärakennuksen suunnitteli tiettävästi arkkitehti Carl Ludvig Engel.

Lähteet
-------

1. 1 2 3 4  Kotivuori, Yrjö: Jakob Vilhelm Hisinger. *Ylioppilasmatrikkeli 1640–1852*. Helsingin yliopiston verkkojulkaisu 2005. Luettu 17.7.2015.
2. ↑  Valtioneuvoston kanslia: Königstedtin kartano (Arkistoitu – Internet Archive)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Ylioppilasmatrikkeli 1640–1852

 |

 |
**Forza Motorsport 2** on Turn 10 Studiosin kehittämä ja Microsoft Game Studiosin julkaisema ajopeli, joka julkaistiin Xbox 360:lle vuonna 2007. Pelisarjan seuraava osa *Forza Motorsport 3* julkaistiin vuonna 2009. 

Peli sisältää yli 300 erilaista autoa, tunnetuimpia merkkejä ovat muun muassa Ferrari, Porsche, Lamborghini ja Nissan. Autoja voi koristella maalauksilla ja tarroilla. Pelissä voi myös parantaa auton suorituskykyä entistä paremmaksi esimerkiksi pakoputkistoilla ja turboilla.

Autoluokat
----------

Pelin yli 300 autoa on jaettu kymmeneen eri luokkaan suorituskyvyn mukaan. Joissakin kilpailuissa autoluokat saattavat rajoittua, mutta pelaajalla on kuitenkin mahdollisuus ostaa itselleen kaikki autot. Autoja voi myös ostaa pelin omalla rahalla toisilta pelaajilta Xbox Live -palvelun huutokaupan (Auction House) kautta. 

**Luokat**

* **D-luokka**: Vakiomallit.
* **C-luokka**: Urheilumallit.
* **B-luokka**: Tehokkaat urheilumallit.
* **A-luokka**: Suurtehoiset mallit.
* **S-luokka**: Supertehokkaat mallit.
* **U-luokka**: Ultratehokkaat mallit. U-luokka, on suurin luokka, johon pelaaja voi itse autonsa virittää.
* **R4-luokka**: Erikoisvalmisteiset kilpa-autot.
* **R3-luokka**: Suurtehoiset kilpa-autot.
* **R2-luokka**: Ultratehokkaat kilpa-autot.
* **R1-luokka**: Prototyyppiset kilpa-autot.
* **Ladattavat autot**: Verkosta ladattavia autoja ovat muun muassa Koenigsegg CCGT, Ferrari FXX, Lamborghini Gallardo Superleggera, SEAT León Supercup, Audi R8, BMW M3 E92, Mitsubishi Lancer Evolution X GSR ja #1 Peugeot 207 Super 2000. Osa autoista on maksullisia.

Pelimuodot
----------

**Career** eli uratila on *Forza Motorsportin* ydin. Uran alussa pelaajalla on käytössä pieni määrä pelin valuuttaa, joilla pelaaja ostaa ensimmäisen autonsa. Pelaaja ansaitsee uratilaa pelaamalla lisää rahaa ja täten etenee pelissä. Career-pelimuodossa valitaan jokin kolmesta kotialueesta: Eurooppa, Pohjois-Amerikka tai Aasia. Oman kotialueensa voi vaihtaa jälkikäteen, mutta se maksaa pelin sisäistä rahaa. Mitä suurempi pelaajan taso on, sitä kalliimpaa on vaihtaa kotialuetta. Kotialueellaan valmistetuista autoista saa alennusta, ja välillä uusia autoja.

**Arcade** on yksinpelimuoto, johon sisältyy muun muassa *Exhibition*, eli itsejärjestettäviä kilpailuita. Niitä on mahdollista ajaa millä tahansa pelin autolla samanluokkaisia autoja vastaan. Toiset pelimuodot ovat *Timetrials*, eli aikojen saavuttaminen määrätyillä radoilla, ja *Free Run*, jossa pelaaja itse valitsee autonsa ja ratansa, ja ajaa yksin ilman vastustajia. Arcade-pelimuodon kilpailuista pelaaja ei ansaitse lainkaan rahaa.

**Xbox Live** on pelimuoto, jossa pelaaja kilpailee muita käyttäjiä vastaan Xbox Liven yhteydellä.
**2014 AA** on asteroidi, joka luultavasti tuhoutui osuessaan maapallon ilmakehään 2. tammikuuta 2014. Mikäli näin on, se on järjestyksessään toinen maapalloon osuva taivaankappale, joka havaittiin ennen sen osumista Maahan.

Ominaisuudet
------------

Asteroidi 2014 AA kuuluu Apollo-ryhmän maapallon lähelle tuleviin asteroideihin ja löydettiin Yhdysvalloissa Mount Lemmonin observatorion 1,5 metrin teleskoopilla 1. tammikuuta 2014. Sen arvioitiin olevan läpimitaltaan noin 4 m.

Asteroidin arvellaan tuhoutuneen täysin 2. tammikuuta 2014 sen todennäköisesti osuttua Maan ilmakehään jossakin Keski-Amerikasta Atlantin poikki Afrikan itäosiin ulottuvalla vyöhykkeellä. Kansainvälisen infraäänien tarkkailujärjestelmän mukaan todennäköinen osumapaikka on ollut Atlantin valtameren yläpuolella noin 3 000 km Venezuelan pääkaupunki Caracasista itään.

Katso myös
----------

* 2008 TC3, ensimmäinen maapalloon osunut asteroidi, joka ehdittiin havaita ennen osumaa.

Lähteet
-------

1. ↑  JPL Small-Body Database Browser (englanniksi) viitattu 3.1.2014
2. 1 2  Minor Planet Electronic Circular MPEC 2014-A02 : 2014 (englanniksi) viitattu 3.1.2014
3. 1 2  Small Asteroid 2014 AA Hits Earth. Sky & Telescope (englanniksi) viitattu 3.1.2014

Aiheesta muualla
----------------

* 4-metrinen avaruuden kappale putosi ilmakehään päiväntasaajan yllä. Tähdet ja avaruus 2.1.2014
*Tämä artikkeli kertoo sokerin valmistusmuodosta. Sokeritoppa on myös vuori Rio de Janeirossa.*
Sokeritoppa
Suomalainen sokeritoppa paperipakkauksessa.
**Sokeritoppa** on entinen sokerin valmistusmuoto. Ne valmistettiin puhtaasta ruokosokerista, joka kuumennettiin ja kaadettiin kuumana tötterömäiseen muottiin. Kun sokeri oli kuivunut pari viikkoa, se irrotettiin muotista ja sen pohja tasoitettiin. Muotteja on tehty eri aikoina monista aineista, kuten bambusta, savesta, puusta ja teräksestä. Topat olivat suuria, 5–15 kilon painoisia, ja ne saatettiin pilkkoa kaupassa paloiksi. Kauppias piti tavallisesti leveän tyviosan, ja kotona topasta murrettiin paloja tarpeen mukaan hakkurilla ja sokerisaksilla. Sokeritoppaa saatettiin murtaa sokerileikkurin avulla. Se oli laatikko, jossa oli veitsimäinen hakkuri ja reiällinen välipohja, jonka läpi pienet sokerimuruset valuivat alempaan laatikkoon. Sokerin kovuus vaihteli sen mukaan, mistä kohdin toppaa se murrettiin, ja kärkiosassa sokeri oli kaikkein kovinta. Kärkeä pidettiin myös makeampana kuin tyveä.

Sokeri tunnettiin Euroopassa 1500-luvulla, ja myös sokeritoppien valmistus keksittiin satoja vuosia sitten. Vielä 1920-luvun Suomessa noin puolet kaikesta tuotetusta sokerista oli sokeritoppia; kuitenkin jo vuonna 1930 sokeritoppien tuotannon osuus oli pudonnut yhteen kolmasosaan kaikesta sokerin tuotannosta. Pohjois-Euroopan viimeinen sokeritoppa valmistui vuonna 1957 Vaasan sokeritehtaalla, kun pala- ja kidesokeri tulivat kuluttajien keskuudessa suositummiksi.

Lähteet
-------

1. 1 2  Viimeinen sokeritoppa valmistui Vaasan tehtaalla 61 vuotta sitten Sucros Oy. Viitattu 2.9.2022.
2. 1 2  Sokeritoppa ja sakset Vanhustyön keskusliitto ry. Viitattu 2.9.2022.
3. ↑  Makeus kautta aikojen Dansukker. Viitattu 4.7.2022.
4. ↑  Topasta paloiksi Dansukker.  Arkistoitu 23.1.2014. Viitattu 20.1.2014.
5. ↑  Sokerisakset Suomen kansallismuseo. Viitattu 2.9.2022.
6. 1 2 3  Sokeria käytettiin lääkkeenä Teisko-Seura.  Arkistoitu 7.11.2022. Viitattu 2.9.2022.
7. ↑  Sokeritoppa; Toppasokerin pienoismalli Suomen maatalousmuseo Sarka. Viitattu 2.9.2022.

Kirjallisuutta
--------------

* Hongisto, Heikki: *Kaksisataa vuotta toppasokeria*, Helsinki 1987.
* *Suomen Sokeri Osakeyhtiö 1918–1968*, Helsinki 1970.

Aiheesta muualla
----------------

* Kuvia tai muita tiedostoja aiheesta **Sokeritoppa** Wikimedia Commonsissa
Muotokuva noin vuodelta 1600.
**Jacoba** (25. heinäkuuta 1401 Le Quesnoy – 9. lokakuuta 1436 Teylingen) oli Wittelsbach-sukuinen Baijeri-Straubingin herttuatar sekä Hollannin, Zeelandin ja Hainaut’n kreivitär. Hän oli Baijerin herttuaparin Vilhelm II:n ja Margareetan ainoa tytär ja perijä. Hänet kihlattiin lapsena Tourainen herttualle Juhanalle, josta tuli myöhemmin Ranskan dauphin.

Vilhelm II halusi, että Jacoba perii häneltä Hollannin, Zeelandin ja Hainaut’n, mutta muitakin näiden alueiden tavoittelijoita oli. Jacoba jäi 16-vuotiaana leskeksi, ja pian hänen isänsäkin kuoli. Baijerin uusi herttua Juhana Armoton, joka oli Jacoban setä, alkoi vaatia Hollantia ja Seelantia itselleen ja sai tukea Saksan keisarilta Sigismundilta sekä hollantilaisten aatelismiesten ryhmittymältä, jota kutsuttiin nimellä turskat. Toinen ryhmittymä nimeltä koukut tuki Jacobaa Hollannin hallitsijaksi.

Jacoban joukot voittivat Juhanan liittolaiset Gorinchemissa vuonna 1417, mutta hänen valta-asemansa ei silti vakiintunut. Muun muassa Dordrecht ja Rotterdam siirtyivät lyhyen ajan sisällä Juhanalle.

Jacoban seuraava avioliitto Brabantin Juhana IV:n kanssa epäonnistui. Mies myi Hollannin ja Seelannin Jacoban sedälle. Jacoba halusi erota miehestään ja lähti Englantiin, jossa hän avioitui Gloucesterin herttuan kanssa. Avioliittoa ei tunnustettu Englannin ulkopuolella. Palattuaan Hainaut’hon Jacoba joutui pakenemaan mieheksi pukeutuneena Hollantiin omien liittolaistensa luokse.

Delftin sopimuksessa vuonna 1428 Jacoba sai pitää muodolliset arvonimensä, mutta käytännössä kolmen kreivikunnan hallitsijaksi nousi Filip Hyvä. Myöhemmin Jacoba luopui arvonimistään ja avioitui Filip Hyvän lähipiiriin kuuluneen aatelismiehen kanssa. Jacoba kuoli tuberkuloosiin vuonna 1436.

Lähteet
-------

1. 1 2 3  Jacoba of Bavaria *britannica.com*. Viitattu 10.3.2020. (englanniksi)
2. 1 2  1911 Encyclopedia Britannica, Wikisource
3. 1 2 3  Jacqueline of Bavaria in September 1425, a lonely princess in Ghent? (pdf) *thericardian.online*. Viitattu 10.3.2020. (englanniksi)
4. 1 2  Vaughan, Richard: *Philip the Good: The Apogee of Burgundy*, s. 33. The Boydell Press, 2002. ISBN 0-85115-917-6. Teoksen verkkoversio.

Aiheesta muualla
----------------

* Kuvia tai muita tiedostoja aiheesta **Jacoba (Hainaut’n kreivitär)** Wikimedia Commonsissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Yhdysvallat
* Tšekki
* Alankomaat

 |
|  |
| Henkilöt | 
* Alankomaat
	+ 2
* Deutsche Biographie

 |
|  |
| Muut | 
* IdRef

 |

 |
2008 TC3 :n kulkema reitti Sudanin yllä.
2008 TC3 :n kulkema reitti lähiavaruudessa.
**2008 TC3** oli läpimitaltaan parimetrinen Apollo-ryhmän asteroideihin lukeutunut meteoroidi, joka löydettiin Arizonassa sijaitsevalla Mt. Lemmon -teleskoopilla 6. lokakuuta 2008. Meteoroidi räjähti Maan ilmakehässä, 37 kilometriä pohjoisen Sudanin yllä 7. lokakuuta 2008 kello 2:46 UTC (kello 5:46 Suomen aikaa). Kappaleen räjähdys havaittiin KLM:n lennolta, joka oli noin 750 merimailia (n. 1 400 km) lounaaseen ennustetusta osumakohdasta.
Törmäys on historiallinen, koska ensimmäisen kerran ulkoavaruuden kappaleen törmäys Maahan pystyttiin ennustamaan etukäteen.

Videohavaintojen avulla tehdyn analyysin mukaan kappale 2008 TC3 oli melko litteä ja pitkulainen. Sudanin Nubian aavikolta löytyneet meteoriitit osoittivat kappaleen olleen pääosin siihen asti harvinaista, hyvin huokoista ureiliitti-tyyppiä. Jälkikäteen tehtyjen analyysien perusteella on myös pystytty ensimmäistä kertaa toteamaan saman asteroidin sisältävän usean tyyppistä ainesta, ja siten erityyppisten meteoriittien voivan olla peräisin samasta kappaleesta. Koska kappaleen saapumisvauhti ilmakehään oli kuitenkin verrattain hidas, noin kolmimetrisestä pienasteroidista selvisi maanpinnalle asti satoja meteoriitteja. Maan pinnalta löydettiin yli 600 meteoriittia, yht. 10,5 kg. Osumassa vapautunut energiamäärä vastasi noin 0,9–1,0 kilotonnin räjähdystä.

Lähteet
-------

1. ↑
2. ↑
3. ↑
4. 1 2
5. ↑  P. Jenniskens et. al. (2009-03-26). "The impact and recovery of asteroid 2008 TC3". *Nature*: 485–488. doi:10.1038/nature07920. Viitattu 2009-04-04.  Published in Letters to Nature
6. ↑   Luettu 2010-05-18.
7. ↑   (Arkistoitu – Internet Archive)
8. ↑  Chang, Kenneth. "Recovered Pieces of Asteroid Hold Clues to Early History", New York Times, 2009-03-25. Luettu 2009-03-26.
9. ↑  Borenstein, Seth. "Astronomers catch a shooting star for 1st time", ABC news, 2009-03-26. Luettu 2009-09-15.

Aiheesta muualla
----------------

* Animaatio 2008 TC3:n lähestymisestä (Arkistoitu – Internet Archive)

* Kuvia tai muita tiedostoja aiheesta **2008 TC3** Wikimedia Commonsissa
ksylitoli.
**Sokerialkoholit** eli **polyolit** ovat hiilihydraattien hydrattuja muotoja, joiden karbonyyliryhmä (aldehydi tai ketoni) on pelkistetty primaariseksi tai sekundaariseksi hydroksyyliryhmäksi. Sokerialkoholeja käytetään yleensä makeutusaineina "sokerittomissa tuotteissa" sekä esimerkiksi hammastahnassa ja suuvesissä.

Sokerialkoholeja ovat muiden muassa erytritoli, inositoli, isomalti, ksylitoli, laktitoli, maltitoli, mannitoli ja sorbitoli.

Sokerialkoholeja esiintyy luontaisesti monissa hedelmissä. Niitä voidaan myös valmistaa disakkarideista ja monosakkarideista. Disakkarideista muodostetut sokerialkoholit, kuten maltitoli ja laktitoli, eivät kuitenkaan hydraudu kokonaan, sillä niissä on vain yksi pelkistettävä aldehydiryhmä.*selvennä*

Sokerialkoholit ravinnossa
--------------------------

| Nimi | Suhteellinen makeus(pöytäsokeri = 1,0) | Kalorimäärä(kcal / g) | Makeus perkalorimäärä |
| --- | --- | --- | --- |
| Erytritoli | 0,7 | 0,2 | 3,5 |
| Glyseroli | 0,6 | 4,3 | 0,14 |
| Isomalti | 0,5 | 2,0 | 0,25 |
| Laktitoli | 0,4 | 2,0 | 0,2 |
| Maltitoli | 0,9 | 2,1 | 0,43 |
| Mannitoli | 0,5 | 1,6 | 0,31 |
| Sorbitoli | 0,6 | 2,6 | 0,23 |
| Ksylitoli | 1,0 | 2,4 | 0,42 |
| *Vertailukohde: Pöytäsokeri* | *1,0* | *4,0* | *0,25* |
|

Sokerialkoholit eivät ole yhtä makeita kuin sakkaroosi (pöytäsokeri), ja niissä on vähemmän energiaa. Niiden maku muistuttaa pöytäsokeria, ja niitä voi käyttää peittämään vahvojen makeutusaineiden jättämän epämiellyttävän jälkimaun. Jotkin sokerialkoholit aiheuttavat suussa "kylmän" tunteen, kuten ksylitoli purukumissa. Kaikki kariesta aiheuttavat bakteerit eivät kykene käyttämään sokerialkoholeja ravintonaan, mutta suurin osa ksylitolin käyttäjäistä kehittää sille vastustuskykyisiä bakteerikantoja.

Sokerialkoholit eivät imeydy ohutsuolessa täysin vereen, joten ne vaikuttavat verensokeriin vähemmän kuin pöytäsokeri. Tämän takia myös diabeetikot ja vähähiilihydraattista ruokavaliota noudattavat voivat kohtuullisessa määrin käyttää niitä. Suuret määrät sokerialkoholia voivat aiheuttaa turvotusta ja ripulia.

Lähteet
-------

1. 1 2 3  Eat any sugar alcohol lately? Yeale - New Haven Hospital.  Arkistoitu 29.9.2015. Viitattu 7.8.2013.
2. ↑  Sugar Alcohols Fact Sheet Food Insight. Viitattu 7.8.2013. [vanhentunut linkki]
3. ↑  EM Söderling: Xylitol, mutans streptococci, and dental plaque.  *Advances in Dental Research*, 2009, 21. vsk, nro 1, s. 74–78. PubMed:19717413. doi:10.1177/0895937409335642. ISSN 1544-0737. Artikkelin verkkoversio.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Sokerialkoholit**.
* Fineli: Sokerialkoholien lähteet ruoka-aineissa
**Fosfokreatiini** eli kreatiinifosfaatti (C4H10N3O5P) on tärkeä lihasten ja hermoston energian lähde. Ihmisen elimistön fosfokreatiinista onkin 95% keskittynyt luustolihaksiin.  Elimistössä fosfokreatiinin fosfaattiryhmä siirretään kreatiinikinaasientsyymin avulla ADP:lle, jolloin muodostuu kreatiinia ja ATP:tä. Kreatiinikinaasi pystyy myös katalysoimaan käänteistä reaktiota, jossa fosfaattiryhmä siirretään ATP:ltä kreatiinille.

Biosynteesi ja katabolia
------------------------

Fosfokreatiinia muodostetaan maksassa aminohapoista  Maksa syntetisoi kreatiinia arginiinista, glysiinistä ja metioniinista. ATP luovuttaa kreatiinille fosfaattiryhmän, jolloin syntyy fosfokreatiinia. Elimistössä fosfokreatiini hajotetaan kreatiniiniksi, joka poistuu elimistöstä virtsan mukana.

Fosfokreatiini ja sairaudet
---------------------------

Erittäin harvinaisessa pyörörappeuma-hyperornitinemiassa ihmisen elimistön ornitiinipitoisuus on huomattavan korkea. Ornitiini haittaa kreatiinin muodostumista ja täten myös pienentää fosfokreatiinin määrää, mikä voi johtaa aineenvaihdunnan häiriöihin. 

Sarkooman kehittyessä kreatiinikinaasientsyymin määrä elimistössä vähenee. Tämän vuoksi fosfokreatiinipitoisuuksien määrittämistä voidaan käyttää hyväksi sarkooman diagnosoinnissa.  Fosfokreatiinin käyttöä sydänsairauksien hoidossa on myös tutkittu .

Lähteet
-------

1. 1 2  Phosphocreatine – Substance summary NCBI. Viitattu 16. tammikuuta 2009.
2. 1 2 3  Phosphocreatine Internet FAQ Archives. Viitattu 18.1.2009. (englanniksi)
3. 1 2  Subrata Patra et al.: Progressive decrease of phosphocreatine, creatine and creatine kinase in skeletal muscle upon transformation to sarcoma 
FEBS Journal, Volume 275, Number 12, June 2008 , pp. 3236–3247(12)*. IngentaConnect. Viitattu 18.1.2009. (englanniksi)*
4. ↑  Katja Peltola: GA-taudin vaikutus luurankolihaksen ja sydämen energia-aineenvaihduntaan Turun yliopisto. Viitattu 18.1.2009. [vanhentunut linkki]

Aiheesta muualla
----------------

* Terveysportti, metatesaurus: Kreatiinifosfaatti
* KEGG: Phosphocreatine (englanniksi)
**Skaalaetu** eli **mittakaavaetu** on taloustieteessä tilanne, jossa yrityksen tuotannon kasvaessa keskimääräiset kustannukset laskevat. Skaalaetua kutsutaan myös skaalatuotokseksi (*returns to scale*), suurtuotannon eduksi tai suuruuden ekonomiaksi.

Esimerkiksi autojen tekemiseen liittyy skaalaetuja. Merkittävä osa kustannuksista liittyy auton suunnitteluun, testaamiseen ja autotehtaan pystyttämiseen. Tällöin yksittäisen auton tekeminen on erittäin kallista, kun taas satojen autojen tuotannossa samat kiinteät kustannukset voidaan kattaa satojen autojen myynnillä. Tällöin keskimääräiset kustannukset per auto laskevat, kun tuotettujen ja myytyjen autojen määrä kasvaa.

Skaalaetuja syntyy sekä kiinteistä kustannuksista että laskevista rajakustannuksista. Kun tuotantomäärä kasvaa, kiinteiden kustannusten osuus keskimääräisistä kustannuksista laskee. Rajakustannukset taas laskevat kun tuotteita on halvempi tuottaa suurissa kuin pienissä erissä.

Yritysten ei kuitenkaan kannata kasvaa rajattomasti, koska jossakin vaiheessa keskimääräinen kustannus alkaa taas nousta. Kustannusten nousemisen aiheuttavat erilaiset mittakaavahaitat (engl. *diseconomies of scale*).

Lähteet
-------

1. ↑  Taloussanakirja Taloussanomat. Viitattu 22.7.2013. (suomeksi)
2. 1 2  Lehtonen, Reino & Sipilä, Leea-Mari: *Taloussanasto*, s. 217-218. Taloustieto Oy, 1989. ISBN 951-628-168-0.
Matthäus Merian
**Matthäus Merian vanhempi** (22. syyskuuta 1593 Basel Sveitsi – 19. kesäkuuta 1650 Bad Schwalbach Hessen) oli merkittävä sveitsiläinen kaivertaja.

Merian opetteli kuparikaiverrusta Zürichissä ja sen jälkeen työskenteli ja opiskeli Strasbourgissa, Nancyssa ja Pariisissa, ennen kuin palasi Baseliin 1615. Seuraavana vuonna hän muutti Frankfurtiin Saksaan, missä hän työskenteli kustantaja Johann Theodor de Brylle, jonka tyttären Maria Magdalenan kanssa hän avioitui 1617. Vuonna 1620 he muuttivat Baseliin, mutta palasivat kolmen vuoden kuluttua Frankfurtiin, jossa Merian otti vastuulleen appensa kustantamon tämän kuoltua 1623. Vuonna 1626 Merianista tuli Frankfurtin kansalainen, ja siitä eteenpäin hän saattoi toimia itsenäisenä kustantajana.

Perheeseen syntyi 1647 tytär Anna Maria Sibylla Merian josta tuli uraauurtava luonnontieteilijä ja kuvittaja. Muutaman vuoden sairastettuaan Matthäus Merian kuoli 1650 Bad Schwalbachissa lähellä Wiesbadenia.

Frankfurt noin 1612; Matthäus Merianin kaiverrus
Pääosan työelämäänsä hän asui Frankfurtissa. Jo nuorena hän teki hyvin tarkkoja kaupunkien karttoja omaperäiseen tyyliinsä, kuten esimerkiksi Baselin kartta vuodelta 1615. Saksalaisen maantieteilijän Martin Zeilerin (1589–1661) ja myöhemmin (noin 1640) oman poikansa Matthäus Merianin (*nuorempi*) (1621–1687) kanssa hän teki sarjan *Topographia*, jossa oli 21 osaa, yhteisnimellä *Topographia Germaniae*. Siihen kuuluu runsaasti kaupunkien karttoja ja maisemia sekä eri maiden karttoja ja maailmankartta. Teos on suosittu ja siitä on otettu useita painoksia. Hän myös täydensi De Bryn 1590 aloittamat *Grand Voyages* ja *Petits Voyages*.

Merianin työ oli välittömänä innoituksena Eric Dahlbergin teokselle Suecia antiqua et hodierna. Saksalainen matkailulehti "Merian" on nimetty Matthäus Merianin mukaan.

Aiheesta muualla
----------------

* Matthäus Merianin tekemä kartta vuodelta 1633 *America noviter delineata*, Portal to Texas History.
* Karttoja ja kaiverruksia.

CommonsCommons
Wikimedia Commonsissa on kuvia tai muita tiedostoja aiheesta **Matthäus Merian**.

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Katalonia
* Saksa
* Italia
* Israel
* Belgia
* Yhdysvallat
* Ruotsi
* Tšekki
* Australia
* Kreikka
* Alankomaat
* Puola
* Portugali
* Vatikaani
	+ 2

 |
|  |
| Tieteilijät | 
* CiNii

 |
|  |
| Taiteenala | 
* Auckland
* South Australia
	+ 2
* Scientific illustrators
* KulturNav
* MusicBrainz
* Victoria
* RKD Artists
* SIKART
* Städel
* Te Papa (New Zealand)
* ULAN

 |
|  |
| Henkilöt | 
* Deutsche Biographie
* Trove

 |
|  |
| Muut | 
* Historical Dictionary of Switzerland
* SNAC
* IdRef

 |

 |
Tyrosiinin defosforylaatiomekanismi kysteiiniriippuvaisen fosfataasin katalysoimassa reaktiossa. Reaktiossa syntyy fosfokysteiinivälituote.
**Fosfataasit** on yhteisnimitys hydrolaaseihin kuuluville entsyymeille, jotka poistavat hydrolysoimalla fosfaattiryhmän erilaisilta molekyyleiltä, kuten proteiineilta tai nukleiinihapoilta. Reaktiota kutsutaan defosforylaatioksi ja siinä kohdemolekyylistä paljastuu vapaa hydroksyyliryhmä. Esimerkiksi alkalinen fosfataasi on yleinen fosfataasientsyymi.

Proteiinifosfataasit
--------------------

Proteiinifosfataasit ovat entsyymejä, jotka defosforyloivat proteiineja. Niiden vaikutus on siten vastakkainen verrattuna proteiinikinaaseihin, jotka fosforyloivat proteiineja. Esimerkiksi entsyymeinä toimivien proteiinien fosforylaatio ja defosforylaatio voivat vaikuttaa siihen, kuinka tehokkaasti kyseinen entsyymi katalysoi sille ominaisia kemiallisia reaktiota (aktiivisuus). Joskus entsyymin fosforyloitu muoto on aktiivisempi, joskus taas defosforyloitu muoto. Kunkin proteiinin fosforylaatiotila riippuu sitä fosforyloivien kinaasien ja defosforyloivien fosfataasien aktiivisuuksista: fosfataasien ollessa vallalla on kohdeproteiini enimmäkseen defosforyloidussa muodossa. Samassa proteiinissa voi olla useita (de)fosforyloitavia kohtia. Fosfaattiryhmien liittämisellä ja poistamisella voidaan entsyymiaktiivisuuden ohella säädellä mm. proteiinin sijaintia solussa.

Solut sisältävät paljon erilaisia proteiinifosfataaseja, joista osa defosforyloi vain yhtä tai muutamaa kohdeproteiinia toisten defosforyloidessa suurempaa proteiinikirjoa.

Tärkeitä fosfataasiperheitä ovat laaja-alaiset seriini/treoniinifosfataasit ja tyypillisesti kohdeproteiiniensa suhteen huomattavasti valikoivammat tyrosiinifosfataasit.

Lähteet
-------

1. 1 2  Alberts, Bruce et al. *Molecular Biology of the Cell.* (5. painos) Garland Science, 2008, s. 175–177. ISBN 978-0-8153-4105-5 (Arkistoitu – Internet Archive) (englanniksi)
2. ↑  Alberts, Bruce et al. *Molecular Biology of the Cell.* (5. painos) Garland Science, 2008, s. 939. ISBN 978-0-8153-4105-5 (Arkistoitu – Internet Archive) (englanniksi)